Nadal se tiende Franse Ope-titel 'n Grand Slam-rekord | Maroela Media
Nadal se tiende Franse Ope-titel 'n Grand Slam-rekord
Raphael Nadal – wen sy tiende eindstryd op Roland Garros (Foto: Xinhua/AP Photos)
Die Spaanse kleibaankoning, Rafael Nadal het Sondag sy tiende Franse Ope-titel ingepalm deur Stan Wawrinka in skoon stelle met 6-2, 6-3, 6-1 te klop.
Geen ander speler het al in die moderne era (sedert 1968) een van die Grand Slam-toernooie tien keer gewen nie. Wat dit des te meer merkwaardig maak, is dat Nadal nog nie 'n eindstryd op Roland Garros verloor het nie.
Die 31-jarige Nadal het Wawrinka, wat in 2015 dié toernooi gewen het, totaal oorweldig met kleibaantennis soos net hy dit kan speel.
Eintlik was Nadal van die begin van die toernooi af onstuitbaar. Hy het elke stel wat hy gespeel het, gewen en net 35 potte in die toernooi afgestaan. Hy het nou 15 Grand Slam-titels agter sy naam wat hom in die tweede plek, verby Pete Sampras, laat beweeg, en hy is nou net drie titels agter Roger Federer wat 18 Grand Slams gewen het.
Die 32-jarige Wawrinka is die oudste speler sedert 1973 wat die eindstryd by Roland Garros haal. Hy moes in die halfeind vyf taai stelle teen die wêreld se nommer een, Andy Murray, speel om deur te dring.
Dit het moontlik sy tol geëis. Hy het nie sy kenmerkende krag in sy bene en venyn in sy houe gehad nie.
Nadal het 'n bykans foutlose wedstryd gespeel wat sy teenstander toenemend afgetakel en gefrustreer het. Hy het al 12 sy afslaanpotte gewen, die enigste breekpunt teen hom afgeweer en self net 12 ongedwonge foute gemaak.